Papersnake/gushiwen huggingface dataset:
约特进河东相公元枢河南相公游菁山观梅用前韵重赋五绝 其五
葛胜仲（宋代）

春醪香旨约同尝，玉雪花多独此疆。敢请对花同烂醉，拟将酒债典衣偿。
祭九鼎十二首 其七 夏至，彤鼎酌献用《成安》。
郊庙朝会歌辞（宋代）

牺尊将将，徂基自堂。牲牷肥腯，鼓钟喤喤。肆予醴齐，椒馨飶香。

聿来歆顾，天祚永昌。
送冲卿通判河中府
司马光（宋代）

闻道名都行有期，依然想见昔游时。
寒光一曲秋河转，翠领三条夕照移。
孤竹旧风民有让，重华余教俗无疵。
不须到日方登历，已在君家十二诗。
反本观空无碍辞
晃逈（宋代）

形是幻，情是梦，
寝兴视息随群动。当念元来一切无，
豁然顿遣心中空。
守居园池杂题·待月台
文同（宋代）

城端筑层台，木杪转深路。
常此候明月，上到天心去。
归燕
郭祥正（宋代）

天外秋风劲，梁间燕羽稀。营巢雏未老，何地汝成归。

蜃泽多楼阁，茅堂无阱机。故园春色动，还趁社前飞。
梦归吴山自钟翠亭过半月池访居云处士得一涧落花春水漫数峰残照野云间之句醒而足之
赵以文（清代）

故人何处掩柴关，只在松阴鸟语间。一涧落花春水漫，数峰残照野云间。

偶耕已负林中叟，识路空怜梦里山。握手他时成一笑，萧萧相对鬓毛斑。
谒陵礼毕车驾入盛京得七言排律十四韵
弘历（清代）

群山万壑总朝东，王气为龙镇郁葱。白水寿邱名不减，作丰迁镐事应同。

当时提剑安黔首，此日垂衣逮藐躬。延伫关山千里外，每怀瞻拜八年中。

商飔送爽清驰道，叠嶂排青列远空。上将随车金䍡𦌉，名王执辔玉璁珑。

行宫视膳邀慈豫，故国旋舆仰祖功。只为上陵思马鬣，岂缘校猎赋车攻。

六飞因幸兴王里，百辟咸朝庆善宫。讶许称觞来故老，不教警跸骇新丰。

葛灯绡帐犹馀俭，执豕酌匏许献衷。华曜景中鸾扇动，若非烟里鸭香融。

孕虞育夏天心眷，笃祜依京帝谓通。万祀皇清绵宝祚，扶桑初日海门红。
千尺泉
陈岩（宋代）

下临无地上连天，中有飞流涌满泉。
今我不图今日到，诗成要檄两龙眠。
书李氏园亭
赵蕃（宋代）

坐久思行步，因而上野亭。
日兼梅雨落，山接稻田青。
何术销终讼，连朝役瘦形。
早知还走俗，不用学通经。
句 其九
刘敞（宋代）

南宾佳实传名久，曾忆巴山寄楚人。
古诗后十九首 其十五
李攀龙（明代）

处世苦无见，孤生非所忧。高言唱同心，千载一相求。

穷贱解胶漆，弃置衰交游。昔我同门友，上书哀王侯。

明月皎夜光，踯躅不得投。
送一彻二公再参无际和尚
释广闻（宋代）

两公未见无际前，谓从本有成话堕。两公既见无际后，谓是不同成两个。

明知见与未见时，苍龙终不澄潭卧。云岩晚归玲珑岩，老儿家有弥天祸。

口皮边禅惯卖弄，动辄引人入荒草。不知两公竟何意，春风又问东南道。

贫思旧债济北驴，再欲一顿憨作么。当时失却一只眼，赋过关门夹山老。

后三十年有话在，珍重此行休放过。
雪中杂咏六首 其三 埽雪
成鹫（清代）

寒斋朝拥彗，触破玉壶冰。借问侯门客，生涯见未曾。

埽除非草草，堆叠自层层。挥手下阶去，纵横兴可乘。
表兄刘东玉提干挽诗二首 其一
张镃（宋代）

王祖扶天日，同声外氏翁。功勋俱卓越，门户合穹隆。

诸舅今何在，唯兄命亦穷。贤郎须力学，一线续家风。
为散原先生作幽沉图次韵
陈曾寿（清代）

晓梦兼雪清，寒光拥卧榻。峰峰沉睡容，几日断行趿。

冻笔写幽沉，穷途天使合。傥作先天图，渔樵演问答。

空寥宣故吐，清冷味新纳。难言托枯颖，二石岂真衲。

留遗好事人，把卷几开阖。
句
欧阳澥（唐代）

黄菊离家十四年，离家已是梦松年。落日望乡处，何人知客情。
水落二首
杨万里（宋代）

轻寒瑟瑟入船中，闭却船门下却篷。
要得新晴江水落，不应更恨打头风。
和国器喜以事业为怀二首
曹勋（宋代）

久无轩冕意，出处亦何心。
世味思三沐，花风快一襟。
喜君方砺志。顾我岂知音。
医手非吾事，深惭不可箴。
夜泊大林铺橐中食物数种不知何人持去
殷奎（明代）

月馆子之晦，风林客正疲。窥烦君子处，憎忝主人时。

谩藏嗟何及，均分浼己卑。丁宁群鼠辈，莫使彦方知。
小圃梅柳之争·梅与柳争
王义山（宋代）

水边半树月模糊，移取山来更姓孤。
未许渊明全占断，盍留一半乞林逋。
孤学
陆游（宋代）

孤学虽违俗，犹为一腐儒。
家贫占力量，夜梦验工夫。
正复安三径，宁忘奏六符？残年知有几，自怪尚区区。
遗直堂六首
韩元吉（宋代）

蒿莱自舆台，松桂犹伯步。
便合追孔林，无庸号寒木。
兰江仁智亭
赵湘（宋代）

兰江江上亭，仁智称为名。
山色晓争出，水光秋更清。
微风飘复断，好鸟过还鸣。
曾伴陶公醉，叠闻渔唱声。
冬日野望寄李赞府
于良史（唐代）

地际朝阳满，天边宿雾收。
风兼残雪起，河带断冰流。
北阙驰心极，南图尚旅游。
登临思不已，何处得销愁。
燕二首 其二
张明中（宋代）

乌衣国里未安渠，万里来从天一隅。道是能传香阁恨，来时曾到故乡无。
保定士人以所藏太白像见示笔意甚奇为题此李
家铉翁（宋代）

晨兴有客访我来，光彩焰焰出屋上。
衔袖疑有希世珍，徐而出之岸然长庚相。
高标直欲干青冥，逸气可以走象罔。
传来定非凡俗工，应有高人得之自梦想。
愿君宝藏勿轻畀，瓣瓣朝夕勤向仰。
可以长君胸次之瑰奇，可以助君诗情之豪畅。
傥来万事付浮云，眼中随地得真赏。
他年若遇天台坐忘真，便应骖鸾御鹤朝神清，
一洗人间千劫尘中尘。
病中代书奉寄圣俞二十五兄
欧阳修（宋代）

忆君去年来自越，值我传车催去阙。
是时新秋蟹正肥，恨不一醉与君别。
今年得疾因酒作，一春不饮气弥劣。
饥肠未惯饱甘脆，九虫寸白争为孽。
一饱犹能致身患，宠禄岂无神所罚。
乃知赋予分有涯，适分自然无夭阏。
昔在洛阳年少时，春思每先花乱发。
萌芽不待杨柳动，探春马蹄常踏雪。
到今年才三十九，怕见新花羞白发。
颜侵塞下风霜色，病过镇阳桃李月。
兵闲事简居可乐，心意自衰非屑屑。
日长天暖惟欲睡，睡美尤厌春鸠聒。
北潭去城无百步，渌水冰销鱼拨刺。
经时曾未著脚到，好景但听游人说。
官荣虽厚世味薄，始信衣缨乃羁绁。
故人有几独思君。安得见君忧暂豁。
公厨酒美远莫致，念君贳饮衣屡脱。
郭生书来犹未到，想见新诗甚饥汤。
少年事事今已去，惟有爱诗心未歇。
君闲可能为我作，莫辞自书藤纸滑。
少低笔力容我和，无使难追韵高绝。
宿隆平精舍
文同（宋代）

万木罗青盖，双峰敞翠屏。
风埃愁客路，钟鼓喜禅扃。
下马穿蒙密，随僧入杳冥。
俗襟如见濯，试为泻铜瓶。
三诗寄郭古夫
赵蕃（宋代）

往日台郎选，今年散吏员。
词华推匠哲，问学得师传。
视草应栖掖，谈经合细旃。
诸公曷逃责，诏旨尚求贤。
秋晚夜坐寄院中诸曹长
姚合（唐代）

腰间垂印囊，白发未归乡。还往应相责，朝昏亦自伤。

穷愁山影峭，独夜漏声长。寂寞难成寐，寒灯侵晓光。
晚次修路僧
崔涂（唐代）

平尽不平处，尚嫌功未深。应难将世路，便得称师心。

高鸟下残照，白烟生远林。更闻清磬发，聊喜缓尘襟。
和六弟飞石
赵抃（宋代）

磷磷崖石有时飞，吉士何尝中祸机。刺史击强宜默助，害盈谁谓鬼神非。
访古寺老僧不遇书壁
文同（宋代）

寂寂复寂寂，门前苔藓积。
巾钵定何之，禅房封屈膝。
蛛丝网窗户，蜗涎篆墙壁。
欲去重迟留，空中望归锡。
晓起用麟孙韵
刘诜（元代）

七月今年凉气高，墙东古木夜萧骚。孤城残月角初动，野屋秋萧鸡乱号。

万事惟馀双短鬓，百龄须用几绨袍。故人莫荐扬雄赋，衰老难胜执戟劳。
燕子和韵
李之仪（宋代）

依依梁间燕，终日密相对。本不欲尔期，何为尚此会。

得非缘所遭，又恐意有在。飞来复飞来，好语如湍濑。

我亦强维絷，尔岂知向背。万事杳霭间，一笑沉吟外。

玄妙第一义，为尔降障碍。卷帘见天下，始信物有大。
寄南安沈照府
张弼（明代）

白发慈亲健，青春诸子贤。堂东公事暇，高枕且陶肰。
学中诸士子惠和篇复次韵为谢
吴芾（宋代）

欲为多士劝，聊缀五言成。
乃得琼瑶报，仍闻韶濩声。
尘襟因顿豁，老眼为增明。
有句能如此，何忧万里程。
夏日寓感四首和陆子传作
汤珍（明代）

迂回左掖赴东厢，曾是三公论道堂。
密勿几闻宣制美，保衡真和咏时康。
华旃对御天颜近，玉漏穿花化日长。
翘首可怜清切地，令人寤寐忆明良。
赖编脩读书庄诗 其三
杨士奇（明代）

圃有嘉蔬沼有鱼，庭闱甘旨奉安居。桂花露重香浮屋，秋爽满林闻读书。
寄无闻知侍者
释道璨（宋代）

手把黄花语后期，孤山雪后早梅时。
春风不管人无信，又要吹香上北枝。
虎丘惠长老请赞
释心月（宋代）

万里晴空，一声霹雳。
尽大地人，掩耳不及。
浩浩清风生八极。
步虚歌
陈仁玉（宋代）

仙之来兮驾五龙，霓旌绛节冷然风。
谁欤擘脯金盘供，垂要绿发颜如童。
五百余载一瞬中，蓬莱水浅来何从。
蔡翁得鞭与道通，云间遗臼堕半空。
九井丹液藏甘潼，赤明浩劫传无穷。
坐阅成坏此故宫，宫前山色知仙踪。
月明笙鹤归长松，修身洁行傥可逢。
屑然为我达帝聪，流杯□□袪盲聋。
卿云甘露常岁丰，神仙岂必私此躬，
八荒寿域仙之功。
读刘靖君碑
薛师石（宋代）

儒生身上事皆成，身外浮华亦堪轻。
种竹满山门径小，挂冠当路树枝横。
几於颜子三生寿，分得陶潜一字名。
何处时令见前辈，只看碑语自心清。
故正议李公挽词 其二
韩驹（宋代）

昔在昭文馆，从公侍赭袍。笑谈倾盖旧，风采照人高。

便欲参藜杖，那知奠浊醪。不堪西北望，松柏暮风号。
明内官监牙牌歌
边浴礼（清代）

有明珰祸古所无，当头委鬼纷毒痡。四司八局各交煽，十二监势尤睢盱。

深宫定制杜奸伪，牙牌颁赐文攸殊。尚宝司丞督雕造，悬挂遍及群奄奴。

迁阶兑换借失罪，重比列镇麒麟符。要严禁闼作讥察，藉肃国柄防觊觎。

信王继统鉴覆辙，雷霆赫怒行天诛。讵知积习骤难革，枝叶虽剪存根株。

监军督饷出无数，秉笔掌印繁有徒。飞鱼膝襕曲脚帽，宫庭布满豺狼貙。

居庸失守贼氛恶，斩关揖盗充前驱。我曹富贵自有在，马头泥首千人俱。

烽烟涨天血流地，九门一夕成榛芜。安民厂空夜栖鸽，承运库毁朝啼乌。

可怜御用诸宝器，雨淋日炙泥沙污。剔红漆裂果园盒，戗金耳碎宣铜炉，瑶箱脂粉散狼藉，宫扇彩翠昏模糊。

牙牌数百落何处，反以微物全形模。二百年来阅尘劫，素质完好还如初。

上员中杀下微阔，四角错出承其趺。中穿一孔贯绦组，环顶云气蟠萦纡。

正书深镌四十四，背刻缪篆斯邕如。纪年列号存两侧，崇祯八祀时非诬。

想当作佩系犀带，色映绁伞金葫芦。略同铸铁肃门禁，不比涂漆催军租。

胜朝遗制俨然在，摩挲俯仰增欷歔。昌平风雨莽萧瑟，黄蒿碧藓埋珠襦。

旧闻合补秀水朱，长句试仿眉山苏。兴亡过眼同转毂，一牌关系良区区。
留题西林寺揽秀亭
郭祥正（宋代）

行瞻香炉峰，未出二林口。一区广地如席平，谁作新亭名揽秀。

秀色可揽结，正对香炉峰。李白爱之忍去，便欲此地巢云松。

寂寥往事三百载，涧泉谷草依旧扬清风。泉可掬，草可撷，清风洒面如冰雪。

閒来携手四五人，倒尽金壶颊不热。寸心何独忘宠荣，形骸遗尽神超越。

寄语世上士，劝君早归来。霹雳轰车胆欲落，忠愤虽死何为哉。

此时竟不悟，此心徒自知。岚光向晚紫翠滴，杜鹃更在深林啼。

试拂横琴奏流水，指下忽作商声悲。悲来乎，可奈何，推琴罢酒为君歌。
莺啼序·上元期迩，箫鼓喧阗，顾影自怜，烦忧百种。依梦窗韵，曼声度此。自写牢愁，不计其辞之杂沓也
李岳瑞（清代）

春声夜来四起，遍千门万户。碧天远、玉宇高寒，珊珊明月何暮。

御街畔、鱼龙曼衍，星桥铁锁银花树。漾晴晖、摇曳因风，荡成芳絮。

旧日东华，几辈胜侣，踏天街软雾。醉箫鼓、游宴承平，京尘缁尽衣素。

蓦惊心、天吴蹴浪，彩云散、飘零金缕。怕重论、青琐朝班，旧时鹓鹭。

金舆北曲，紫气西来，九重尚寄旅。闻说道、帝城无恙，昨梦依稀，北里笙歌，南湖烟雨。

灵均顑颔，兰成萧瑟，支离东北风尘际，最销魂、一曲公无渡。

钗分镜拆，凄然更怆离鸾，玉颜寂寞黄土。

茫茫万感，漫鼓秦筝，听夜歌白苎。试问取、余情何似，江上烟云，梦蝶逍遥，听鸡起舞。

沅湘难济，重华何在，瑶台娀女方偃蹇，莽风涛、谁是中流柱。

江南草长莺飞，招隐词成，故人在否。
墙外芙蓉初过其一尚可玩
韩淲（宋代）

日晚山气寒，芙蓉表孤花。亭亭万绿中，红鲜照萎葩。

不与时物迁，肯以颜色誇。立而望之遍，落叶徒泥沙。
满江红·彼美人兮
魏了翁（宋代）

彼美人兮，不肯为、时人妆束。空自爱、北窗睡美，东邻醅熟。不道有人成离索，直教无计分膏馥。望鹤飞、不到暮云高，阑干曲。驹在谷，人金玉。盘在陆，人宽轴。笑吾今何苦，耐司空辱。应为嗷嗷乌反哺，真成落落蛇安足。到梓州、旧事上心来，呼杯醁。
龙山寺别念昔二叔
王嵩高（清代）

荦确行陂陀，苍然四山暮。淡月生前峰，照见招提路。

远水送孤舟，长天隐春树。渔镫波外悬，僧磬烟中度。

怊怅竹林人，来朝峭帆去。
次韵斯远雨中
韩淲（宋代）

寻幽我良久，步步生白云。沿潭转长亩，剥啄枫下门。

人胜地逾佳，语到声成文。纷乎彼城市，有耳胡用闻。

夜雨发奇观，檐溜迷幽芬。我尔本何事，今昔奚所分。

拥炉挹名酒，抚几瞩伟文。耿耿岁欲晚，姑从野梅论。
杂咏一百首·彭祖
刘克庄（宋代）

活得如彭老，忧愁八百春。
频为哭殇叟，屡作悼亡人。
仁宗皇帝挽词三首
曾巩（宋代）

纳谏终无牾，无人久更明。
恩波通四海，寿域载群生。
异俗衣裳会，诸儒雅颂声。
威灵空想象，盛德讵能名。
题巾山广轩次韩无咎韵
曾几（宋代）

铃斋偪仄未销忧，暇日聊为帢帻游。乔木中间藏古寺，篮舆直上得名流。

岂无云水连孤屿，亦有山林望一州。后日玉霄峰顶去，忆经行处为回头。
送阎仲孚郎中南游山水
梅尧臣（宋代）

蜀山难於上青天，闻之李白为旧传。
蜀客往返曾又然，奇峰又与三峡连。
巫阳神女暮为雨，飞入楚台王梦旃。
相如杨雄不道此，宋玉景差其赋偏。
西州才子邯郸守，怀章往代尚踰年。
家住岷峨多北宦，乘闲因借下江船。
未浮洞庭沅湘去，还探禹穴希马迁。
春申楼观已不见，子胥怒涛犹满川。
钱塘太守同乡里，一见君来颜已喜，
甘馔香脆与君游，诗贮箧囊携不起。
浣沙溪头西子家，自寻锦石菖蒲花。
扫归成都与士夸，君平曾已悟星槎。
中东感事
洪繻（清代）

忆昔中原汉道恢，宸游直过琅琊台。海西白狄占星至，关上青牛望气来。

益地图从王母送，受降城向武皇开。祇今九叶思前事，无复经纶草昧才。

世界方今号共和，英雄才岂老瞒过。华夷獶杂衣冠尽，人物萧条制作多。

玉牒空移秦历数，金瓯谁补汉山河。可怜海外珠崖郡，付与东荒作逝波。

血雨腥风处处流，蓬莱真个作蓬邱。万家痛哭仍苛虎，九海孤穷更聚鸠。

罗掘一空兵不厌，怨仇交积主无忧。管宁穿榻辽东地，懒把馀生计去留。

兵气漫天日月昏，深山大泽亦风云。凯旋酒犒花门队，鏖杀戈来輴板军。

麛鹿毁胎方扫穴，貔貅见馘忽亡群。洞黎亦有枭雄辈，请与中原猛士闻。
宿兰山驿寄挽宋小坡给谏
费锡章（清代）

挥手征途涕泪新，那堪重话去来因。名高大谏偏无禄，寿甫中来况有亲。

往事烟云真若梦，异时桃李可成春。清泉一勺君知否，同是西台被劾人。
送穷文
韩愈（唐代）

元和六年正月乙丑晦，主人使奴星结柳作车，缚草为船，载糗奴粻，牛繫轭下，引帆上樯。三揖穷鬼而告之曰：“闻子行有日矣，鄙人不敢问所涂，窃具船与车，备载糗粻，日吉时良，利行四方，子饭一盂，子啜一觞，携朋挈俦，去故就新，驾尘彍风，与电争先，子无底滞之尤，我有资送之恩，子等有意于行乎？”

屏息潜听，如闻音声，若啸若啼，砉欻嚘嘤，毛发尽竖，竦肩缩颈，疑有而无，久乃可明，若有言者曰：“吾与子居，四十年余，子在孩提，吾不子愚，子学子耕，求官与名，惟子是从，不变于初。门神户灵，我叱我呵，包羞诡随，志不在他。子迁南荒，热烁湿蒸，我非其乡，百鬼欺陵。太学四年，朝齑暮盐，唯我保汝，人皆汝嫌。自初及终，未始背汝，心无异谋，口绝行语，於何听闻，云我当去？是必夫子信谗，有间于予也。我鬼非人，安用车船，鼻齅臭香，糗粻可捐。单独一身，谁为朋俦，子苟备知，可数已不？子能尽言，可谓圣智，情状既露，敢不回避。”

主人应之曰：“子以吾为真不知也耶！子之朋俦，非六非四，在十去五，满七除二，各有主张，私立名字，捩手覆羹，转喉触讳，凡所以使吾面目可憎、语言无味者，皆子之志也。——其名曰智穷：矫矫亢亢，恶园喜方，羞为奸欺，不忍伤害；其次名曰学穷：傲数与名，摘抉杳微，高挹群言，执神之机；又其次曰文穷：不专一能，怪怪奇奇，不可时施，祗以自嬉；又其次曰命穷：影与行殊，面丑心妍，利居众后，责在人先；又其次曰交穷：磨肌戛骨，吐出心肝，企足以待，寘我仇怨。凡此五鬼，为吾五患，饥我寒我，兴讹造讪，能使我迷，人莫能间，朝悔其行，暮已复然，蝇营狗苟，驱去复还。”

言未毕，五鬼相与张眼吐舌，跳踉偃仆，抵掌顿脚，失笑相顾。徐谓主人曰：“子知我名，凡我所为，驱我令去，小黠大痴。人生一世，其久几何，吾立子名，百世不磨。小人君子，其心不同，惟乖於时，乃与天通。携持琬琰，易一羊皮，饫于肥甘，慕彼糠糜。天下知子，谁过于予。虽遭斥逐，不忍于疏，谓予不信，请质诗书。”

主人于是垂头丧气，上手称谢，烧车与船，延之上座。
同仲共兄弟访赵行可行可置酒二首 其二
周紫芝（宋代）

坐客三珠秀，王孙玉树高。酒宁关尔辈，山合对吾曹。

游子家何定，将军战未鏖。相逢莫相失，群盗正如毛。
欢喜口号
黄彦平（宋代）

何必翠虚捎魍魉，且看白旆挂麟猊。
几年待著龙蛇岁，便是乾坤交泰时。
赞李源圆泽图
释法薰（宋代）

昭昭灵灵，未脱生死。
等闲狭路相逢，无奈这冤家子。
天竺山前招角歌，至今余韵在松萝。
南歌子·师唱谁家曲
苏轼（宋代）

大通愠形于色。东坡作长短句，令妓歌之
师唱谁家曲，宗风嗣阿谁。借君拍板与门槌。我也逢场作戏、莫相疑。
溪女方偷眼，山僧莫皱眉。却愁弥勒下生迟。不见老婆三五、少年时。
牙城话别口占
韦骧（宋代）

移节名藩去有期，牙城重上思依依。落花也似人情恋，扑袂飘香不浪飞。
织图二十四首 其十五 窖茧
楼璹（宋代）

盘中水晶咸，井上梧桐叶。陶器固封泥，窖茧过旬浃。

门前春水生，布谷催畚锸。明朝蹋缫车，车轮缠白氎。
偈十六首 其十六
释士圭（宋代）

晷运推移无不动，日南长至几曾迁。应时纳祜无他事，依旧三门开两边。

三门开两边，一句具三玄。今古应无坠，分明在目前。
大雪
薛季宣（宋代）

江市弥旬雪，人行失旧踪。梅藏香骨瘦，冰结浪花重。

髣髴门前柳，昏迷郭外峰。屋檐天汉在，一雁没清空。
过长安至岐山作
张方平（宋代）

高原极望秦川阔，危栈横空蜀道长。多谢终南山色好，迢迢相送过岐阳。
客怀三首 其一
江源（明代）

宦情羁思共凄凄，久客将归失路蹊。

人世几回伤往事，是非千载逐芳泥。

闲过绮陌寻高寺，悔别青山忆旧溪。

山上有山归未得，一封书寄数行啼。
题喻
赵蕃（宋代）

今人藏书务书多，昔人读书病书少。藏书不读竟何用，岁老财供蠹鱼咬。

俞君命意何其贤，藏书读书两相兼。有楼不肯贮风月，名以万卷非徒然。

我今百念空如水，祇有耽书心未死。为君作诗岂无意，一鸱时送从兹始。
次韵次卿林下行歌十首 其三
周紫芝（宋代）

事向闲中种种休，春来林下兴还幽。上山双屐与谁着，挂杖百钱时独游。
湖州竹枝词 其一
袁华（明代）

月子湾湾照船头，阿侬听我唱湖州。侬心不似双溪水，才出城东各自流。
四用出郊韵三首
吴潜（宋代）

一望平湖万顷连，恍如身在鹫峰前。
筑涂成宅能移地，叠石为山欲夺天。
绿萼枝方停晓凤，白杨树已咽寒蝉。
达人大观缘如此，万事都来付且然。
表甥何云峤舍馆而语游于其行赠之以诗
方一夔（宋代）

书生事业窘一门，穷年独处三家村。蟾蜍爬沙鞭不走，无力号叫排天阍。

曩闻将军狂可撼，往舍窠臼窥其藩。谰言稗说不暇择，谈笑抵当如优髡。

诸公义财涩且薄，颇乐软熟憎嚣烦。今君穷饿坐百巧，安肯挟册媒朝昏。

试探囊中秘花术，勇决不待中宵奔。吾闻武侯暗得司马法，平沙散布风云屯。

多时奇杰了不悟，后来知者靖与温。子今持此说性命，祸福出口如澜翻。

文章不作杯水直，不如薄艺随我两脚跟。滔滔世驾不可挽，行矣与汝倾离尊。
九日依唐生韵五绝句 其二
刘摰（宋代）

白醪趁节醅已发，黄菊候霜花未开。独上荒城拱双袖，风云惨惨雁声来。
假山拟宛陵先生体
陆游（宋代）

叠石作小山，埋瓮作小潭。
旁为负薪径，中开钓鱼庵。
谷声应钟鼓，波影倒松楠。
借问此何许，恐是庐山南。
读东坡集中有归去来兮辞集字诗喜其用韵仍集字和之 其一
顾应祥（明代）

归去田园乐，春来万物荣。亲交携酒酌，稚子出门迎。

巳觉容颜老，还知富贵轻。东皋足舒啸，登眺日怡情。
上牛头山
李流谦（宋代）

马首多经历，牛头到未尝。
平川成岌页，诸刹寄微茫。
像设尊千古，香灯走四方。
来陪僧粥饭，此愿几时偿。
临终示偈
释悟新（宋代）

说时七颠八倒，默时落二落三。为报五湖禅客，心王自在休参。
山居友
李龏（金朝）

不事尘中事，如君只一家。堕巢收煮茗，闲艇借移花。

养树填山色，疏池抉草苴。妻孥谙地利，亦喜治桑麻。
沙苑
郑谷（唐代）

茫茫信马行，不似近都城。苑吏犹迷路，江人莫问程。

聚来千嶂出，落去一川平。日暮客心速，愁闻雁数声。
满江红（丁巳中秋）
刘克庄（宋代）

说与行云，且撋就、嫦娥今夕。俄变见、金蛇能紫，玉蟾能白。九万里风清黑眚，三千世界纯银色。想天寒、桂老已吹香，堪攀摘。

湘妃远，谁鸣瑟。桓伊去，谁横笛。叹素光如旧，朱颜非昔。老去欢悰无奈减，向来酒量常嫌窄。倩何人、天外挽冰轮，应留得。
次韵答晁无咎见赠
黄庭坚（宋代）

翕翕一日炎，耽耽万年永。
四海仰首观，顷复归根静。
时雨泻玉除，潢流涨天井。
性不耐衣冠，入门疏远请。
煮饼卧北窗，保此已徼幸。
空余见贤心，忍渴望梅岭。
画堂春
朱埴（宋代）

绿窗睡起小妆残。玉钗低堕云鬟。回纹枉寄见伊难。心绪阑珊。

翠袖两行珠泪，画楼十二阑干。销磨今古霎时间。恨杀青山。
新滩三首
李流谦（宋代）

渔父长歌招屈子，女儿高髻学昭君。
虽存九辨欲谁继，便有琵琶那忍闻。
学圃
黎廷瑞（宋代）

西园艺我麻，南园树我桑。
东风吹时雨，青青久成行。
春服朝犹赊，大布冬可裳。
十年湖海役，尘暗貂裘黄。
曾无一事成，只取三迳荒。
何如老农圃，卒岁心不忙。
邻翁取余喜，笑语倾壶浆。
择术子已卜，守之慎勿忘。
游山寺
李材（元代）

行行行复止，行到白云间。见客意不俗，逢僧心便閒。

细泉分别涧，小径入他山。拟借禅房榻，追游信宿还。
陪元允大受游天宁寺三首
郭印（宋代）

炎暑何从避，城隅古刹幽。
故人今再会，胜地昔曾游。
云合天容暝，风来客意秋。
归途催暮雨，回首不能休。
夜坐 其二
沈与求（宋代）

虚堂夜寂自神清，更仆无端倦触屏。多谢短檠随我老，更温檀火校黄庭。
弄珠室
弘历（清代）

嵌岩得精舍，虚窗俯清泚。光明照几乘，错落呈万琲。

济南将卫源，同异何彼此。池鱼那虑殚，辩穷淮南子。
送燕谏议知潭州
司马光（宋代）

长沙地饶美，贾谊独伤悲。
自古临荣辱，几人无怨咨。
使君拥符节，大舰出江湄。
意气陶然乐，应无吊屈辞。
咏史上·豫让四首
陈普（宋代）

几多砺节与轻生，犹有丝毫在利名。
青史千年惟豫子，诚心大义最分明。
句
张表臣（宋代）

蛇蛟已尽定飞去，雷电欻惊重下来。
寄杭州崔使君
裴夷直（唐代）

朝下归来只闭关，羡君高步出人寰。

三年不见尘中事，满眼江涛送雪山。
御君兄内子妆阁被火敬唁以诗八首 其七
王彦泓（明代）

中郎坟籍痛飞灰，赖有文姬诵忆来。更得赏心高韵事，爨烟声裹辨琴材。
济州登太白楼怀郑从之御史二首 其一
曹伯启（元代）

高城蘸云根，聊可慰心迹。长风万里来，如对骑鲸客。

监州好事者，树此楼与石。隆鼻号金仙，更长谩嗟惜。
秋江烟艇
张宁（明代）

山水风烟共一舟，清嬴诗病不禁秋。残阳欲尽寒潮落，欲采江蓠寄远游。
偈颂七十六首 其一
释师观（宋代）

佛语心为宗，无门为法门。个里全身入，别是一乾坤。
偶然作六首
王维（唐代）

楚国有狂夫，茫然无心想。
散发不冠带，行歌南陌上。
孔丘与之言，仁义莫能奖。
未尝肯问天，何事须击壤。
复笑采薇人，胡为乃长往。

田舍有老翁，垂白衡门里。
有时农事闲，斗酒呼邻里。
喧聒茅檐下，或坐或复起。
短褐不为薄，园葵固足美。
动则长子孙，不曾向城市。
五帝与三王，古来称天子。
干戈将揖让，毕竟何者是。
得意苟为乐，野田安足鄙。
且当放怀去，行行没馀齿。

日夕见太行，沉吟未能去。
问君何以然，世网婴我故。
小妹日成长，兄弟未有娶。
家贫禄既薄，储蓄非有素。
几回欲奋飞，踟蹰复相顾。
孙登长啸台，松竹有遗处。
相去讵几许，故人在中路。
爱染日已薄，禅寂日已固。
忽乎吾将行，宁俟岁云暮。

陶潜任天真，其性颇耽酒。
自从弃官来，家贫不能有。
九月九日时，菊花空满手。
中心窃自思，傥有人送否。
白衣携壶觞，果来遗老叟。
且喜得斟酌，安问升与斗。
奋衣野田中，今日嗟无负。
兀傲迷东西，蓑笠不能守。
倾倒强行行，酣歌归五柳。
生事不曾问，肯愧家中妇。

赵女弹箜篌，复能邯郸舞。
夫婿轻薄儿，斗鸡事齐主。
黄金买歌笑，用钱不复数。
许史相经过，高门盈四牡。
客舍有儒生，昂藏出邹鲁。
读书三十年，腰间无尺组。
被服圣人教，一生自穷苦。

老来懒赋诗，惟有老相随。
宿世谬词客，前身应画师。
不能舍余习，偶被世人知。
名字本皆是，此心还不知。
除夜
王禹偁（宋代）

四十强而仕，礼文可遵守。
筮仕已十年，明朝三十九。
自知得禄早，左宦诚宜有。
年虽过潘岳，未为全白首。
贫犹胜墨子，黔突聊供口。
若比张辟强，吾甘为老丑。
若比太公望，吾方为少秀。
任从新岁来，且献高堂寿。
更解金貂冠，多贳商山酒。
南海
文天祥（宋代）

朅来南海上，人死乱如麻。
腥浪拍心碎，飙风吹鬓华。
一山还一水，无国又无家。
男子千年志，吾生未有涯。
落叶二首 其一
金武祥（清代）

江上秋声日夜驰，又传寒讯满天涯。疏林月冷乌啼夜，旧径风乾鹿过时。

此日禁霜馀老干，他时承露待孙枝。却看生意依然在，休抱淮南木落悲。
莲房鱼包
林洪（宋代）

锦□金蓑织几重，问鱼何事得相容。
涌身既入莲房去，好度华池独化龙。
寄和邢子屑孙肖之始春见寄
王铚（宋代）

东风初到乱山头，无数残梅雨未收。
何待伤春对晴景，暝云横尽古今愁。
维阳府学四柏堂
释道潜（宋代）

頖宫本凄凉，庭户无冗长。苍然馀四柏，终日清相向。

夫人擅所有，高怀益超放。炎蒸五六月，大厦如瓮盎。

凉飙天外来，披拂逾一饷。恍如乘虚舟，破月渡溟涨。

严冬众木死，薿薿独无恙。非求造化私，故与冰雪抗。

宜亦有神明，兹焉阴所相。
放鱼
李复（宋代）

有客持巨鱼，造门前自陈。
敢致子产馈，可待姜侯宾。
野人不知子，但愧心美芹。
横盘五尺余，飞光生目轮。
高鬣丹砂尾，长须黄金鳞。
倔强忽起立，意气如有神。
口颊虽噞喁，哀诉何能伸。
嗟哉自潜泳，胡遘网罟屯。
使居江湖间，藏器养其身。
得时感灵变，呼吸乘风云。
奋迅弥宇宙，洗涤万物新，
胡忍事一饭，遽使刀俎亲。
无罪就死地，恻然伤吾仁。
解之谢来客，放尔归通津。
不期明珠报，相忘乃吾真。
此去戒前祸，芳饵为祸因。
送尔吾自往，世有郑校人。
减字木兰花（寄田不伐）
吴则礼（宋代）

星星素发。只有鸣笳楼上发。看舞胡姬。带得平安探骑归。

故人渐老。只与虎头论墨妙。怀抱难开。快遣披云一笑来。
西岩寺六题 其二 爱日岩
郭祥正（宋代）

古刹盘深坞，幽岩傍径开。三冬藏暖气，留客待春回。
命家僮于庭前杂莳花木戏为九绝 其四
黎民表（明代）

游蜂舞蝶太匆匆，争较繁华一瞬中。纵使花开能烂漫，不知荣落总成空。
有怀汉老弟 其三
虞俦（宋代）

村童先遣扫柴门，检校园芳待置尊。丛菊稍斑漙露点，芙蓉已带著霜痕。

诗篇纵好成孤讽，心事凭谁与共论。已是西风悲落木，那堪幽独更销魂。
湖上春晚
释永颐（宋代）

水边三月芳菲晚，杨柳楼船拥万家。
浩浩歌钟迷白日，不知烟寺落桐花。
和武相公感韦令公旧池孔雀（同用深字）
白居易（唐代）

索莫少颜色，池边无主禽。难收带泥翅，易结著人心。

顶毳落残碧，尾花销暗金。放归飞不得，云海故巢深。
送钱中舍移任洋州兴道县兼呈知郡李屯田
魏野（宋代）

鸳鸿出宰去如何，莫为辞亲发浩歌。
淹抑暂因民制锦，骞翔终预帝搜罗。
樽前老泪流虽尽，林下离肠断已多。
却羡使君为旧友，公馀开宴日相过。
石门寺前溪上有亭余榜以通幽陈丞有诗次韵三
李弥逊（宋代）

茶瓯放手送归客，屋上鸣禽犹唤人。
山僧别我月中去，不过虎溪君莫嗔。
江南逢故人
张祜（唐代）

河洛多尘事，江山半旧游。
春风故人夜，又醉白蘋洲。
谢宣赐金襕
释慧开（宋代）

不是鸡足流传，亦非黄梅分付。九重天上降来，千载臣僧一遇。

中兴佛祖宗风，群魔悉皆惊怖。祝延圣寿无疆，志愿皇图永固。
重送吕知录表叔
苏泂（宋代）

别味中年畏，离筵近日频。
青山千骑远，绿树一蝉新。
典狱须吾表，穷涯亦我民。
时因过周守，相与话推仁。
【仙吕】后庭花_一声金缕词
吕止庵（元代）

一声金缕词，十分金菊卮。金刃分甘蔗，金盘荐荔枝。不须辞，太分无事，正宜沉醉时。相逢饮兴狂，两螯风味长。鲜鲫银丝鲙，金锥拆蛎房。透瓶香，经年佳醖，陶陶入醉乡。风满紫貂裘，霜合白玉楼。锦帐羊羔酒，山阴雪夜舟。党家侯。一般乘兴，亏他王子猷。西风黄叶疏，一年音信无。要见除非梦，梦回总是虚。梦虽虚，犹兀自暂时节相聚，近新来和梦无。西风黄叶稀，南楼北雁飞。揾妾灯前泪，缝君身上衣。约归期，清明相会，雁还也人未归。六桥烟柳颦，两峰云树分。罗袜移芳径，华裙生暗尘。冷泉春，赏心乐事，水边多丽人。碧湖环武林，仙舟出涌金。南国山河在，东风草木深。冷泉阴，兴亡如梦，伤时折寸心。香飘桂子楼，凉生莲叶舟。落日鸳鸯浦，西风鹦鹉洲。冷泉秋，水西寻寺，题诗忆旧游。江南春已通，陇头人未逢。水浅梅横月，山明雪映松。冷泉冬，烹茶无味，有人锦帐中。
冷泉亭
湖山汲水重，楼台烟树中。人醉苏堤月，风传贾寺钟。冷泉东，行人频问，飞来何处峰？苍猿攀树啼，残花扑马飞。越女随舟唱，山僧逐渡归。冷泉西，雄楼杰观，钟声出翠微。渔榔响碧潭，王孙徙翠岚。玉勒黄金镫，红缨白面骖。冷泉南，踏花归去，夕阳人半酣。塔标南北峰，风闻远近钟。佛国三天竺，禅关九里松。冷泉中，水光山色，岩花颠倒红。鸭头湖水明，蛾眉山岫青。罗绮香尘暗，池塘春草生。冷泉亭，太分有象，时闻歌笑声。
怀古
飘零岁月深，消磨意气沉。恩雨三天隔，愁霜两鬓侵。强登临，行藏不定，伤时《梁父吟》。孤身万里游，寸心千古愁，霜落吴江冷，云高楚甸秋。认归舟，风帆无数。斜阳独倚楼。儒冠两鬓皤，青衫老泪多。满酌贤人酒，相扶越女歌。且磋跎，万愁千恨，奈予沉醉何！芙蓉凝晓霜，木犀飘晚香。野水双鸥靓，西风一雁翔。立残阳，江山如画，倦游非故乡。故乡音信沉，故园草木深。烽火连三月，家书抵万金。细沉吟，功名枉恁，断然归去心。功名览镜看，悲歌把剑弹。心事鱼缘木，前程羝触藩。世途艰，艰声长叹，满天星斗寒。长虹气未收，老天春又秋。逆旅新丰舍，羞登王粲楼。几多愁？白云飞尽，吴江日夜流。故园天一方，高城泪数行。芳草迷鹦鹉，晴川隔汉阳。暮山长，烟波江上，愁人几断肠。
自箴
陆游（宋代）

带宽非复昔年腰，颊上余丹日日消。
切勿更为儿戏事，解猿放鹤各消摇。
杂感
陆游（宋代）

百年鼎鼎成何事？寒暑相催即白头。
纵得金丹真不死，摩挲铜狄更添愁。
感兴 其一
李经述（清代）

凉飙振四壁，啾啾鹤鸣悲。宵长不能寐，百绪纷中驰。

披帷览明月，夜气清明时。逐往事已误，警来心孰知。

空寒出古虑，懔默以自持。
晚泊松滋渡口
陆游（宋代）

小滩拍拍鸬鹚飞，深竹萧萧杜宇悲。
看镜不堪衰病後，系船最宇夕阳时。
生涯落魄惟耽酒，客路苍茫自咏诗。
莫问长安在何许，乱山孤店是松滋。
自嘲
释智圆（宋代）

门径任苔荒，长年寝一床。
病中消白日，诗里发清狂。
窗暗云遮月，林明叶坠霜。
百年能几日，两鬓已苍苍。
句
胡布（元代）

斧斲云根木，瓢探石窦泉。旭日千门晓，春花万树明。

穴深留禹迹，松古受秦封。夕嶂兼空净，秋江得月多。
吾友汪信民博士近闻参道甚力昨日得书云丧其偶其言耿耿有不释然者因寄此颂开之且挽其进
饶节（宋代）

悼亡应作断肠声，此恨从来不易平。堕泪要知非转物，鼓盆政恐未忘情。

疏亲憎爱无非妄，生死存亡但有名。著力早须无底钵，优昙在火更晶明。
怀季天中辽左
严沆（清代）

万里边城问谪居，躬耕辽海意何如？龙沙更作《投湘赋》，凤阙长悬《谏猎书》。

鸭绿流澌春水下，医闾积雪暮寒馀。柳条渐识阳和近，未必君恩雨露疏。
送充侄南还
黎瞻（明代）

相携万里道，冰雪两年同。灯火伤今别，舟航忆去踪。

春添芹面绿，秋水桂枝红。得意青云步，狂夫兴转浓。
池陂邓店松林
杨万里（宋代）

破店谁相伴，疏松对作行。
卷鳞乾不脱，落子折犹香。
声搅三更梦，阴和片月凉。
吾庐万株碧，回首暮苍苍。
句 其二十五
王禹称（宋代）

香絮乱飘梁苑雪，细条轻袅楚宫腰。
凄其岁晚不胜乡国坟墓之情再得四篇赠宗之
敖陶孙（宋代）

昔我宦南海，宾友日击鲜。
今来重市归，掌肉分乌鸢。
旅食何足校，苦望双旌烟。
愿为墓户家，毋为地行仟。
和路朝奉新居 其三
徐积（宋代）

昔也闻名诵子虚，今来白颔隔城居。新诗解道论头句，旧客仍城把臂书。

北郭高风真隐豹，南州循政喻烹鱼。归时见说临川路，父老争留太守车。
京邸閒居偶成
金朝觐（清代）

征燕去如客，归鸿来作宾。莫嫌秋已暮，留待小阳春。
张徐州席送岑秀才
孟郊（唐代）

振振芝兰步，升自君子堂。泠泠松桂吟，生自楚客肠。

羁鸟无定栖，惊蓬在他乡。去兹门馆闲，即彼道路长。

雨馀山川净，麦熟草木凉。楚泪滴章句，京尘染衣裳。

赠君无馀佗，久要不可忘。
任邱道中与王道坚策驴联句
谢与思（明代）

何处五云居，迢迢一骑趋。风尘瀰日夜，踪迹混坭涂。

短铗冲星瀰，长鞭共鸟徂。林村烟际渺，钟磬寺深无。

官道弦能直，乡音地每殊。淮阴疑太白，洛水识尧夫。

芳草王孙意，飞花少妇垆。愁萦诗漫遣，裘敝酒堪沽。

荡漾怜香絮，微茫指碧芜。倦馀皮骨在，家远影形孤。

斜日低含陇，高枝半聚乌。多岐行自失，逐侣后仍呼。

旅况违春燕，盘餐足野蔬。无为笑游历，吾志本桑弧。
偈
释妙堪（宋代）

大荼毒鼓，轰天震地。
转脑回头，横死万里。
南乡子·双荔枝
苏轼（宋代）

天与化工知。赐得衣裳总是绯。每向华堂深处见，怜伊。两个心肠一片儿。
自小便相随。绮席歌筵不暂离。苦恨人人分拆破，东西。怎得成双似旧时。
和求道人 其二
朱松（宋代）

衲子诗工骨转寒，折铛全胜斗升悭。恐君爱我长沙舞，且复闲中袖手看。
与秦少章题汉江远帆五首
晃冲之（宋代）

江阔雁不到，山深猿自迷。
传闻杜陵老，只在瀼东西。
北高峰
杨蟠（宋代）

杳杳孤峰上，寒阴带远城。
不知山下雨，奎斗自分明。
渡汶河
邹浩（宋代）

旧来纸上得河名，今日横过彻底清。浚治早经神禹手，若为汩汩尚西行。
秋雨
梅尧臣（宋代）

雨後秋气早，凉归室庐清。
既摧蚊蝇势，任壮蛩蝉声。
石榴坠枝熟，苍藓缘阶生。
闭门且高卧，畏向泥涂行。
颂古五十七首
释道昌（宋代）

趁水泛船，随泥作佛。
船行佛成，水泥不物。
有拄杖兮与拄杖，船中轻荡桨。
无拄杖兮夺拄杖，佛面巧出相。
好手芭蕉眼不开，塞壑填沟何处来。
渡辽水
王建（唐代）

渡辽水，此去咸阳五千里。
来时父母知隔生，重著衣裳如送死。
父有白骨归咸阳，营家各与题本乡。
身在应无回渡日，驻马相看辽水傍。
书怀寄韦山人
寇准（宋代）

万事不关虑，孤吟役此生。
风骚中旨趣，山水里心情。
众木凋寒色，空江喷暮声。
终期谒君子，同绕绿苔行。
山中春仲寄汝上王恒、颍川沈冲（一作中）
钱起（唐代）

隐者守恬泊，春山日深净。谁知蟠木材，得性无人境。

座隅泉出蟠，竹上云起岭。饥狖入山厨，饮虹过药井。

前溪堪放逸，仲月好风景。游目来远思，摘芳寄汝颍。
赠李孟达审计
韩淲（宋代）

敬亭不可见，得见敬亭人。寂寂红尘里，长安风日春。

人生易为感，华发倏已新。从容一抚几，图书正横陈。

臭味有美恶，风俗多浇淳。飘然湖海身，欲去还逡巡。
和张倅子仪送鞓红魏紫崇宁红醉西施四种牡丹二首 其二
杨万里（宋代）

洛花移种到松江，国色天香内样妆。老里懒边无好思，为渠觅句却穷忙。
水轩遣怀
李龏（金朝）

漠漠风烟滃绿阴，小轩多是暗愁侵。逗明月落杜鹃叫，向晚雨寒蚯蚓吟。

一镜自知添鹤发，五湖谁解食鱼心。带春应有馀花在，吴苑荒残不可寻。
和育王十二题·重台莲
李覯（宋代）

长疑佛界中，天女来行乐。
为怕山风寒，仙衣尽重著。
嘲杨廉夫
无名子（元代）

竹枝柳枝桃杏花，吹弹歌舞拨琵琶。可怜一个杨夫子，变作江南散乐家。
咏史三十一首 其十九
黄毓祺（明代）

晋室胡然东，起于镇建业。露次躬甲胄，遍移四方檄。

稽留斩督运，北征期刻日。推心司马导，每事必咨决。

江河既云异，神州宜戮力。何至作楚囚，言之殊激烈。

究竟君臣间，复雠不甚切。初无大机用，小小自树立。

接士则以谦，足用则以啬。政事以清净，主谋技粗毕。

尔时有心人，吾敬祖生逖。纠合谱骁健，言于安东曰。

戎胡毒中土，遗民苦残贼。人皆思自奋，命将出师急。

诚使如逖者，部署相统率。望风争响应，岂患无豪杰。

渡江抵中流，慷慨歌击楫。誓必清中原，不信如皦日。

先是两主簿，司州同寝息。此声非恶声，起舞自中夕。

良马轻著鞭，果先刘越石。尝闻伐猃狁，诗人美尹吉。

所以能成功，张仲在君侧。然则士雅军，岂非茂宏责。

当其初遣时，应请聊塞白。簿具千人廪，布止三千疋。

起冶自铸兵，铠仗曾不给。迄夫驻雍邱，甘苦共士卒。

约已务施予，新附勤抚纳。经略河以南，荡焉剪荆棘。

练兵仍积谷，指顾取河北。国将有内难，王刘方搆隙。

大功知不遂，怏怏抱病殁。江左遽偏安，不思进咫尺。

谁料王丞相，衰飒至此极。其心爱一隅，用之恐并失。

幽冥逢镇西，可能无愧色。即今寰海沸，龙蛇正杂遝。

咿喔邻鸡鸣，时贤酣枕席。我此一瓣香，敬为豫州爇。
眼儿媚
洪适（宋代）

黄堂风转碧幢开。笙鹤九天来。三冬爱日，一方惠露，人在春台。

持杯多赞松乔喜，低唱列金钗。明年此日，紫微垣里，光应中台。
送李道甫辟大名名司录 其一
叶集之（宋代）

桓桓忠悯公，决策动天意。际会武烈王，乘桥亲总辔。

登城建黄武，戎狄先夺气。三军白光彩，壮士思敌忾。

明星欻坠地，百万可俱殪。天王体不杀，指日明大义。

到今犬羊心，之死靡携贰。
云雾敛·告行人
谭处端（元代）

告行人，听少诉。着假求真，也好回头顾。勘验行藏休慕故。不合虚无，怎得蓬瀛住。认元初，归莹素。勤拭灵台，勿使尘埃污。心上贪嗔痴尽去。暗里功成，有个真师度。
浣溪沙·容易浓香近画屏
纳兰性德（清代）

容易浓香近画屏，繁枝影著半窗横。风波狭路倍怜卿。
未接语言犹怅望，才通商略已懵腾。只嫌今夜月偏明。
骑鲸图
张弼（明代）

一自骑鲸去，青山几度春。江南好风月，都属后来人。
黄公锻磨吟
李昱（明代）

一声啼鸟惊春破，但道黄公能锻磨。问渠锻就将何为，麦熟村民免饥饿。

麦熟村民免饥饿，即今麦缺愁难过。
绛都春（次韵赵西里游平山堂二词）
张榘（宋代）

平山老柳。寄多少胜游，春愁诗瘦。万叠翠屏，一抹江烟浑如旧。晴空栏槛今何有。寂寞文章身后。唤回奇事，青油上客，放怀樽酒。

知不。全淮万里，羽书静，草绿长亭津堠。小队出郊，花底赓酬闲时候。和薰筹幕垂春昼。坐看蓉池波皱。主宾同会风云，盛名可久。
松隐坐上寄钱大参
曹勋（宋代）

闲里光阴不记名，曲勤宏度访公荣。
五云洒翰情文厚，九节浮香琖色轻。
宝箑含风清致爽，彩丝萦臂眼增明。
团栾每得佳时醉，却恐宣麻下帝城。
次韵袁宪打冰移舟三首
陈造（宋代）

留滞何曾念奋飞，君恩已布得徐归。
贤劳肯羡膏粱子，醉眼瞢腾坐妓围。
天公赠棉衣留南塔先有此谢
释函可（明代）

念我寒如此，腊终犹解衣。数年惟破衲，一半逐云飞。

但使存孤骨，毋令嚇翠微。故人恋恋意，春气透柴扉。
偈颂二十五首 其十
释普岩（宋代）

入院数日来，人事闹鬨鬨。两脚走如烟，眼不见鼻孔。
一剪梅
徐似道（宋代）

道学从来不则声。行也东铭。坐也西铭。爷娘死后更伶仃。也不也经。也不斋僧。

却言渊子太狂生。行也轻轻。坐也轻轻。他年青史总无名。你也能亨。我也能亨。
送东川雪潭至摩尼峰
庄昶（明代）

懒散乾坤信步行，棕鞋布袜颇能轻。偶从老树孤云顶，又尽南能半日情。

何地暑堪留酷吏，此凉天乃赠先生。尧夫十二行窝处，此是行窝第一清。
与钱逊叔饮酒分韵得鸟字
吕本中（宋代）

客游等浮萍，岁事如过鸟。逢公得一笑，不厌古寺悄。

雨声喧客耳，烛影吹半袅。宿酲未及解，更觉恶韵扰。

时方足艰虞，身未识要妙。如何一杯酒，便出万物表。

别公愿一言，使我意易了。
麻姑山诗
吕南公（宋代）

调笑背南关，虚徐梦榛梗。稍穷田上路，一蓦云间岭。

身高气渐逸，步疾神方骋。倾盖叹红尘，满身松桧影。
酬韩庶子
张籍（唐代）

西街幽僻处，正与懒相宜。寻寺独行远，借书常送迟。

家贫无易事，身病足闲时。寂寞谁相问，只应君自知。
五禽言五首
苏轼（宋代）

昨夜南山雨，西溪不可渡。
溪边布縠儿，劝我脱破袴。
不辞脱＊溪水寒，水中照见催租瘢。
赋竹
释德洪（宋代）

龙孙盈槛秀，天柱耸云奇。阴锁安禅石，根侵洗砚池。

珑璁伸粉节，偃蹇郁虬枝。敢谓桃兼李，羞邻雪后姿。
浣溪沙 题桐君桐阴待月图 己未
陈曾寿（清代）

金井新秋一叶知，江波忽影佩参差，清歌一曲鬓成丝。

旧恨遥传鹦鹉笔，幽栖还写凤凰枝。笛边月色为谁迟。
送王杨庭著作宰巫山
苏舜钦（宋代）

兰台旧漫郎，为邑上瞿唐。地僻风烟古，公馀日景长。

江声通白帝，山势入青羌。落笔多佳句，时应满锦囊。
再和制帅
王之望（宋代）

武林一别几经秋，谁料同为锦里游。
蒹苇已瑶树倚，琼琚仍愧木瓜投。
小诗勉向忙中和，大白难禁醉裹酬。
他日东南陪晤语，故应相对话刀州。
祷雨行
宋书升（清代）

天孙庙，击大鼓，满城鼕鼕撒白雨。白雨下时赪日升，但见炎威赫赫天亭午。

官吏祷雨术俱穷，不获蜥蜴搜壁虎。云能吐雾与兴云，浼汝沛泽施下土。

壁虎壁虎，汝未从深山大泽来，身无鳞甲，安能变化为龙弭旱灾？

雷公大怒电母笑，若辈竟号作霖材。
丙午新年六十一岁，俗谓之元命，作诗自贶
范成大（宋代）

岁复当生次，星临本命辰。
四人同丙午，初度再庚寅。
长狄名犹记，沙随会若新。
童心仍竹马，暮境忽蒲轮。
镜里全成老，尊前略似春。
三年归汶上，千日卧漳滨。
刚长交新泰，阴消脱旧屯。
网蛛萦药裹，窦犬吠医人。
窗下乌皮几，田间紫领巾。
鲵渊方止水，鲲海任扬尘。
波匿观河见，维摩示病身。
颦端还一笑，默识幻中真。
偈颂一百零九首
释可湘（宋代）

开天门，闢地户。
震法雷，击法鼓。
重九后一日汤海秋郎中招宴集万柳堂未赴赋酬
陈长孺（清代）

未免肝肠苦，庄骚一种才。碧萝山鬼语，黄叶酒人来。

老屋疏于画，斜阳冷到苔。鸥踪飞不去，惆怅复徘徊。
早朝
魏吉甫（宋代）

鸣珂晓入奉天门，仰见宸居气象尊。
斗转星回新岁月，龙盘虎踞旧乾坤。
国威震叠边陲肃，帝泽汪洋浪井温。
雒邑镐京相对峙，万年周业付神孙。
峡哀
孟郊（唐代）

昔多相与笑，今谁相与哀。峡哀哭幽魂，噭噭风吹来。

堕魄抱空哭，出没难自裁。齑粉一闪间，春涛百丈雷。

峡水声不平，碧沲牵清洄。沙棱箭箭急，波齿龂龂开。

呀彼无底吮，待此不测灾。谷号相喷激，石怒争旋回。

古醉有复乡，今缧多为能。字孤徒仿佛，衔雪犹惊猜。

薄俗少直肠，交结须横财。黄金买相吊，幽泣无馀漼.

我有古心意，为君空摧颓。

上天下天水，出地入地舟。石剑相劈斫，石波怒蛟虬。

花木叠宿春，风飙凝古秋。幽怪窟穴语，飞闻肸蚃流。

沉哀日已深，衔诉将何求。

三峡一线天，三峡万绳泉。上仄碎日哭，下掣狂漪涟。

破魂一两点，凝幽数百年。峡晖不停午，峡险多饥涎。

树根锁枯棺，孤骨袅袅悬。树枝哭霜栖，哀韵杳杳鲜。

逐客零落肠，到此汤火煎。性命如纺绩，道路随索缘。

奠泪吊波灵，波灵将闪然。

峡乱鸣清磬，产石为鲜鳞。喷为腥雨涎，吹作黑井身。

怪光闪众异，饿剑唯待人。老肠未曾饱，古齿崭岩嗔。

嚼齿三峡泉，三峡声龂龂。

峡螭老解语，百丈潭底闻。毒波为计校，饮血养子孙。

既非皋陶吏，空食沉狱魂。潜怪何幽幽，魄说徒云云。

峡听哀哭泉，峡吊鳏寡猿。峡声非人声，剑水相劈翻。

斯谁士诸谢，奏此沉苦言。

谗人峡虬心，渴罪呀然浔。所食无直肠，所语饶枭音。

石齿嚼百泉，石风号千琴。幽哀莫能远，分雪何由寻。

哭魄高卓卓，峡窟清沉沉。衔诉何时明，抱痛已不禁。

犀飞空波涛，裂石千嶔岑。

峡棱剸日哭，日哭多摧辉。物皆斜仄生，鸟亦斜仄飞。

潜石齿相锁，沉魂招莫归。恍惚清泉甲，斑斓碧石衣。

饿咽潺湲号，涎似泓浤肥。峡青不可游，腥草生微微。

峡景滑易堕，峡花怪非春。红光根潜涎，碧雨飞沃津。

巴谷蛟螭心，巴乡魍魉亲。啖生不问贤，至死独养身。

腥语信者谁，拗歌欢非真。仄田无异稼，毒水多狞鳞。

异类不可友，峡哀哀难伸。

峡水剑戟狞，峡舟霹雳翔。因依虺蜴手，起坐风雨忙。

峡旅多窜官，峡氓多非良。滑心不可求，滑习积已长。

漠漠涎雾起，龂龂涎水光。渴贤如之何，忽在水中央。

枭鸱作人语，蛟虬吸水波。能于白日间，谄欲晴风和。

骇智蹶众命，蕴腥布深萝。齿泉无底贫，锯涎在处多。

仄树鸟不巢，踔ez猿相过。峡哀不可听，峡怨其奈何。
北游诗二十一首 其九 九日
张元凯（明代）

孤舟何处逢佳节，淮有三洲半草莱。乡国弟兄鸿雁信，客途风雨菊花杯。

空囊自觉长安远，明镜何须短鬓催。却忆故园年少事，壶觞戏马月中回。
霞山
韩淲（宋代）

避喧甘猛虎，杜语诚有味。况此古城游，尽迥尽无畏。

扪萝鱼贯登，荦确入荒蔚。俄而得峻极，天阙逼象纬。

春风犹未旬，芳事已髣髴。凭虚了不寒，清淑满肠胃。

眼高物破碎，意广身良贵。隘彼微尘歊，邑郭亦何谓。

同来三二友，斯道久泾渭。偶然一尊携，物笑我频喟。

焉知酒行多，但觉饮之既。烟峦屏障环，秀润仍蔽芾。

更对西日红，轮囷缠海气。
如梦令
丘崈（宋代）

小小峰峦对起。芳树重重相倚。清溜绕阶除，聊备一池春水。游戏。游戏。适意随缘足矣。
卜居 其二
张嗣垣（明代）

历历仙原隔翠岚，幽人杖屦总相谙。花间流水通泉穴，云外攒峰秘石岩。

得意流连呼鹤舞，閒情来往约僧谈。生涯剩有长镵在，耕遍烟霞不戒贪。
望远行 寿商人五月廿一
佚名（宋代）

青钱流地，更积满籯金玉。斡运营谋，无过是、老郎惯熟。

利收万倍，归来喜色津津，家道从兹，十分富足。好庆生辰，正属蕤宾月半馀。

六飞蓂荚庭除。举盏祝寿，何如子孙，荣贵须臾。长是赖你，作个陆地仙客，行乐蓬壶。
山茶
苏轼（宋代）

游蜂掠尽粉丝黄，落蕊犹收蜜露香。
待得春风几枝在，年来杀菽有飞霜。
千手院访赖全上人
蔡温（清代）

僧寺从来爱碧山，上人独傍万家湾。松花落地茶方煮，竹径临家门不关。

旷野晨钟千树秀，半窗夜月一心閒。应知传说蓬瀛处，只在风尘咫尺间。
水调歌头（戊午九月，偕同官延庆阁过碧沚）
吴潜（宋代）

重九先三日，领客上危楼。满城风雨都住，天亦相邀头。右手持杯满泛，左手持螯大嚼，萸菊互相酬。徙倚阑干角，一笑与云浮。

望平畴，千万顷，稻粱收。江澄海晏无事。赢得小迟留。但恨流光抹电，假使年华七十，只有六番秋。戏马台休问，破帽已飕飕。
教授以忆梅韵赋雪诗蕃同之五首
赵蕃（宋代）

剩有骑驴兴，终成闭户居。
江山峙书阁，松竹隐僧庐。
但遣官成集，莫言丞负余。
可于风雪际，顿使唱酬疏。
长洲览古
徐凝（唐代）

吴王上国长洲奢，翠黛寒江一道斜。

伤见摧残旧宫树，美人曾插九枝花。
兴亡吟 其一
邵雍（宋代）

孙陈李三人，亡国体相似。虽然少有文，何复语英气。
走雪行
牛焘（清代）

滇之西迤临西路八千，擦木乌斯相勾联。我朝羁縻二百载，金天月窟通人烟。

传闻鸟道入蚕丛，中有雪山高插天。雪山横亘路邈绵，穷冬雪花俨抛砖。

寒雕不下蓬婆塞，土貊天狗尽伏跧。行人到此抚膺叹，莽莽不辨坤与乾。

野炊正愁无薪刈，羸马苦饥啮寒毡。悲风怒号山君啸，岩倾夜半雪雷阗。

土囊涸封火井塞，石栈高低见平平。平平只道路坦夷，谁知下有九重渊！

五丁龌龊还裹足，夸父趑趄怯争先。阴霾入夏开新霁，驱策髦犛导先鞭。

蜎行蠕动何蹒跚，附尾蹑踵鱼贯穿。跬步咫尺人鬼异，于斯寄命徒苟延！

况复长途八百里，曼衍延袤号长川。长川乍入琼瑶圃，雾淞花开碧玉莲。

僵魂夜拟冰蚕卧，冻魄晓惊曲木卷。此时岩石尽皴裂，手足皲瘃无完全。

重者堕指轻鱼烂，铄骨露筋百无痊！我闻此语重叹息，心诧行人意转怜。

农夫平尺歌三白，灞桥驴背耸吟肩。桃花靧面粉匀袖，红炉宴罢舞旋娟。

谁似行人踏雪苦，踏雪行人九死还！吁嗟呼，汉家边塞勤远略，全师夜半渡祁连。

阴山六月冰犹冽，未战身先雪里填！雪里白骨堆如阜，将军铭功勒燕然。

复有孤臣栖海畔，吞毡咽雪十九年！“云横秦岭家何在，雪拥蓝关马不前”。

朝奏夕贬潮阳路，空悲遗骨瘴江边。自古徇名同徇利，徒留青史姓氏传。

雪山祗今峙西域，正当太白井鬼躔。分明天险划夷夏，谁驱迫尔蹑西偏。

幸逢太平通九译，奢心捃载夸腰缠。从来雪地与冰天，浇不冷，热客肠，黄金白骨相熬煎，贾而欲赢何恶焉？
答乐屿陈乐斋
卢琦（元代）

曾向虞庭看凤凰，微生自喜际明良。久无消息通蓬岛，忽有文章落草堂。

永夜怀人江月近，频年笑我石田荒。渭滨钓叟君知否，老去功名汗竹香。
文之顾景蕃登子温舫斋不遇拈
张扩（宋代）

漫郎不省尘中走，湖海收舟净无垢。规摹画舫作斋馆，似要窗间过山岰。

平生张绪本豪放，人物风流记官柳。不应篷底了生涯，定是寓言犹十九。

顾侯自说虎头孙，黠不论功痴已久。入门浪喜布帆在，兴尽中流漫回首。

更将险语困嘲谑，诗胆故应大如斗。我穷政似老侯喜，持竿觅鱼不供口。

爱君马上醉眼花，万斛龙骧落杯酒。未须腰笏烦易于，且熟他年济川手。
秋山夕兴
陶翰（唐代）

山月松筱下，月明山景鲜。聊为高秋酌，复此清夜弦。

晤语方获志，栖心亦弥年。尚言兴未逸，更理逍遥篇。
拟古
苏泂（宋代）

汉光昔未遇，颇为兄嫂欺。
谁知韩王信，本是屠沽儿。
他时筑将坛，意气帝者师。
中兴屏新莽，长剑诛赤眉。
皇天生一物，大小随其资。
倒令饥与寒，何以生育为。
永言观厥成，圆璧殊方圭。
天意定不尔，变化应须时。
少小弄文翰，把笔能哦诗。
十五学缀文，如茧中抽丝。
青云付达官，十九名新知。
南辕异燕路，鄙笑无挈提。
甘心穷阎中，疏食黄瓜虀区区蠹鱼习。
槁死不可医。闲斋秉微尚，
高视圣者师。谩言苦如荼，
谁信甘如饴。
言怀
张蠙（唐代）

十载声沈觉自非，贱身元合衣荷衣。岂能得路陪先达，

却拟还荷望少微。战马到秋长泪落，伤禽无夜不魂飞。

平生只学穿杨箭，更向何门是见机。
送李德威先生之樵川寻珠上人
徐熥（明代）

何以度晨昏，萧然四壁存。缁衣怜旧主，白发傍空门。

业净依菩萨，家贫任子孙。馀生抛不顾，老泪滴无痕。

世事空花过，愁心落叶繁。愿将香积供，千里劝加餐。
登粤秀山
李春叟（宋代）

宇宙皇图远，山川霸气收。
唯余汉时月，犹照越台秋。
天迥明城树，云空敛海楼。
清光对尊酒，莫作古今愁。
送次道学士倅洛中
胡宿（宋代）

留籥初均相府劳，辟书先下得虔刀。黄图气象占龙阙，丹穴精神识凤毛。

一代策书承世学，三川风月属诗豪。山公更有通家旧，应许论文醉醁醪。
石鼻城
苏轼（宋代）

平时战国今无在，陌上征夫自不闲。
北客初来试新险，蜀人従此送残山。
独穿暗月朦胧里，愁渡奔河苍茫间。
渐入西南风景变，道边修竹水潺潺。
大川行
耶律铸（宋代）

屯云黑色日将莫，晦明挥霍雨如注。水声夜半摇匡床，平旦出门吁可畏。

盘涡溔瀁天边旁，悍流汹涌行中央。日中雨复绠縻下，沟塍水跃皆浑黄。

黑风拗怒雷击地，浪头起立三尺强。杈枒老木根株拔，崚嶒古屋椽桷裂。

快马万蹄迸突而凭淩，灵龟百面澒洞而砯砰。锐兵鏖战城栅倒，猛虎嗥吼崖谷崩。

旁观气夺目力眩，濒流上下俱不宁。升高避害叫舟楫，篙工倚柂不敢行。

寂寥向晓颇衰落，断霞返照回新晴。鸟飞不尽天界阔，苍烟淡淡山青青。

衔杯引满幸无恙，收召魂魄犹屏营。往年秋水沈半壁，阖门九死得一生。

今日思之痛方定，一见洪波心震惊。吾闻山挟河回冲底柱，东峡江盘束滟滪。

鱼龙百怪家其中，风涛暴横无终穷。小溪常时清且浅，漪涟不动平于板。

浅津可涉涉可梁，一旦沸腾能漭茫。传闻溃渱山裂破，黑蛟夜出作奇祸。

抉崖走石势力粗，十家六七无空庐。百年枯冢尚漂泊，变生仓卒人为鱼。

君不见去年四月不雨至七月，涧溪一线皆断绝。

川居人曾死于暍，山居人今死于溺。下田黄尘曾蓬勃，高田白沙全障没。

呜呼灾变何其频，剿民之命谁肯任，苍天苍天实照临。
洪景卢赋素馨有遐陬不遇赏拔之叹戏作反之
黄公度（宋代）

不入东风桃李群，结恨远在瘴江濆。
眼看南国添春色，天遣馀波及宝薰。
淡泊直疑梅失素，清幽欲与蕙争芬。
上林托足虽无地，犹有香名万里闻。
忠谠凝岚
陈显（明代）

乾坤元气自流形，万水千山属建瓴。
黛色出云初染碧，山光过雨远挹青。
露华青彩成仙沼，宝盖朱襎慵帝京。
若木枝边起灵曜，忠言谠论共□明。
宿月窟
释大香（明代）

昃月下前丘，清光不尽收。洞云三叠晓，野水一湾秋。

烟翠流长笛，空香堕小楼。回瞻飞鸟处，信宿在峰头。
庐山连尊师求真阳诗久诺而未作也一夕梦中得之因书以赠
揭傒斯（元代）

稽天之浸不可灭，焦石之烈不可绝。香炉峰头按羽节，满山桃花满湖月。
诗一首
王旦（宋代）

迥与群芳异，含芳向暮春。不如松柏木，常保岁寒新。
过乌沙望大塘石峰
杨万里（宋代）

城中长恨不见山，出城见山如等闲。
曹溪过了过岑岭，不惟山粗石仍犷。
山如可师癞满顶，石如陈三瘿联颈。
一路令人眼不开，眼开令人闷不醒。
乌沙未到一溪横，水清见底心已清。
大塘六峰争出迎，水精笔架琉璃屏。
两峰玉笋初出土，三峰冰盘钉角黍。
新峰新琢金慱山，雾作沉烟云作缕。
忽然前冈平截断，万丈青炎余寸许。
山神解怜客子愁，平地跳出苍琳璆。
更借天公修月斧，神工一夜忙琱锼。
近看定何者，远看真可画。
山神自贺应自诧，古来此地无车马。
石桥村访王书存玉斧兄弟
徐天祥（清代）

细雨微飔沙路凉，伊人秋水宛中央。清溪带树围茅屋，野径披云到草堂。

苔静每怜花自落，客来恰喜酒初尝。人间别有乌衣巷，风景依然太古乡。
拟古十九首 其十 迢迢牵牛星
姚光虞（明代）

天际有灵匹，河汉日相隔。一水何悠悠，可望不可即。

七襄久脱骖，机杼恒罢织。岂无欢会期，望渺初秋夕。

伫立河之干，含情泪沾臆。
游破山寺睹翁常熟师遗墨感赋
俞明震（清代）

出郭晨气清，鸟声杂悲喜。初日明高林，山在绿阴底。

何处觅禅关，潭空竹烟起。郁郁松禅翁，放逐曾经此。

寺僧索题额，留作藏山纸。神味在青冥，泼墨皆云水。

从知忧患心，妙契清净理。前游已隔世，樵径青未已。

山随人意深，万事沧桑里。
相见欢
冯延巳（五代）

晓窗梦到昭华，向琼家。欹枕残妆一朵，卧枝花¤

情极处，却无语，玉钗斜。翠阁银屏回首，已天涯。
秋花十咏 其七 菊花
方一夔（宋代）

篱下花逢少酒钱，何如潭上酌芳泉。颓龄此去凭料理，四百添书甲子年。
蕙兰芳引 晓意
俞士彪（清代）

玉漏半沉，傍花影、翠楼深掩。纱槅朦胧，飞过流萤一点。

单栖无槅，但醉梦、昏沉如魇。到五更风息，隐隐寺钟惊撼。

前事萦怀，新愁入鬓，顿自消减。谢残月孤灯，照我旧时枕簟。

模糊香字，未堪重览。天欲明、门外斗斜河淡。
赠锺道士
范仲淹（宋代）

人间无复动机心，挂了儒冠岁已深。
惟有诗家风味在，一坛松月伴秋吟。
古今豪逸自放之士鲜不嗜酒
胡寅（宋代）

美禄无过酒，星泉奠两仪。
端由皆作圣，意趣少人知。
肇命惟元祀，迎春祝寿祺。
功深资药石，力厚起疲赢。
若羡千钟美，休嫌九醖迟。
忘情惟大禹，无量乃宣尼。
抔饮觞初滥，留连祸始基。
先王防以礼，后世利其资。
默识人情异，参稽俗羽移。
放怀无事矣，问口纵言之。
惑溺终长夜，奢残竟作池。
包茅齐服楚，奏鼓胤征羲。
大泽斩蛇后，当炉折券时。
彭城正高会，睢水已填尸。
谪去忧占鵩，归来喜受厘。
瓶盆感田父，餔餟念湘累。
壑谷中宵问，糟丘一篑亏。
怒排樊哙盾，吐卧允之颐。
击帻笼钱凤，争权杀魏其。
脱靴惭力士，飞燕忤杨妃。
司隶要殊切，虞人猎已驰。
魏文敦信义，王猛用钤锤。
有客言虽吃，何人字识奇。
裸身荒已甚，涤器事还卑。
软饱深形颂，醒狂屈受讥。
虽将齐物我，亦合悼功缌。
渭朋歌初阕，高阳伴蚤稀。
湖船回太白，水殿燕西施。
薤露停杯唱，鲸鱼入海骑。
缅怀七子会，怅望八仙期。
潇洒斜川影，风流曲水湄。
日斜休百拜，罍耻便三辞。
头上巾频漉，腰间锸自随。
谅难操北斗，且复坐东篱。
西海桃垂实，南山豆落萁。
无违商士诰，宜葺杜康祠。
李脱朱温阱，刘为石勒縻。
死生当有在，王伯岂由斯。
五斗酲方解，三人影对嬉。
高谈倾坐听，痛饮亦吾师。
责味曾围鲁，提筒更忆郫。
安能洗晏粉，聊复涨黄陂。
章子以孝显，酆舒因俊危。
夫妻不成属，父母或贻罹。
讵比华茵污，宁虞窟室隳。
壁悬疑角影，车载号鸱夷。
口不挂臧否，醯犹和薄醨。
立苗讽锄恶，种秫待充饥。
雨落香檀注，春融绿髓脂。
云轻浮蚁子，金嫩写鹅儿。
滴滴葡萄颗，涵涵鹦鹉卮。
胸吞九云梦。笔走万蛟螭。
风月江山好，宾朋笑语宜。
绣帘初静卷，银烛已高垂。
俨雅神仙坐，纷罗水陆奇。
色深迷琥珀，光溢艳琉璃。
绿笛翻罗袖，红潮上玉肌。
献酬俱缱绻，沾洽尽融怡。
不问檐花落，惟愁画角吹。
初筵何抑抑，屡舞忽僛僛。
寒食梨花发，重阳菊蕊披。
龙山犹可想，洛浦尚能追。
月满倚琼树，雨余攀柳枝。
高飞鸿鹄远，左手蟹螯持。
贤圣分清浊，青齐辨等衰。
市沽难共食，家酿恐成私。
算爵商壶矢，忘杯泥夹棋。
资深酣道韵，端的露天倪。
翠竹沉云色，酴醾浸玉蕤。
过咽输浩渺，赴吻重涟漪。
卷尽青荷叶，颠飘白接篱。
野畦供鼓吹，幽鸟奏埙篪。
但看朱成碧，那知玉作瓷。
长瓶卧荒草，山郭飐青旗。
目井欣投辖，窥门怅絷骊。
提壶留客住，杜宇劝人归。
碧嶂下红日，飞霜点黑髭。
邴原良自苦，毕卓未为痴。
处士林泉适，骚人景物悲。
放臣离国恨，迁客去乡思。
须藉杯中物，聊舒镜里眉。
暂时浇磊磈，到处吐虹霓。
但戒零霜露，无劳洒涕洟。
从教禁纲密，莫遣醉乡迷。
为沃尘生肺，应防水尅脾。
破除閒病恼，断送老头皮。
埋玉空烦酹，挥金莫计赀。
三行何法制，五齐孰官司。
喜怒或交作，阴阳因并毗。
达人眇天地，曲士谨毫厘。
夜汲文园井，朝餐大谷梨。
渴心便渌醑，大户怕甘酏。
滋味将何比，经纶倘在兹。
一尊常准拟，三顷要耘治。
吾道久榛莽，世途多虎貔。
黄封忆内醖，絺绣念宗彝。
傅说膺新命，曹参守旧规。
群生思覆护，寰海厌浇漓。
倘负膏肓疾，须凭国手医。
欲传方汉者，把盏咏吾诗。
偶成五首
包恢（宋代）

柔条嫩叶春新媚，劲干刚枝岁久磨。
忺厌人情每相反，欲支大厦问凭何。
端午贴子词·皇太后阁六首
周麟之（宋代）

柳映金铺丽，菰黏玉俎香。
六宫随凤辇，来献九霞觞。
梅花引（寿槐城）
刘辰翁（宋代）

酒熟未。梅开未。去年迟待重来醉。笑当筵。舞当筵。惟有今年。

八十是开年。参差野袂成归鹤。石鼎未开容剥啄。岁开尊。岁添孙。孙又开尊。福曜萃高门。
雨中不出呈斯远兼示成父四首
赵蕃（宋代）

燠甚宜为雨，晴来又复阴。
霜风吹不变，雪霰已相侵。
寒且依炉密，泥防著屐深。
未能从子去，何暇复梅寻。